Հռչակագրի ֆորմատով այս փաստաթղթի առանձնահատկությունն այն է, սակայն, որ այն ստորագրվեց ոչ միայն Հայաստանի եւ Ադրբեջանի նախագահներ Սերժ Սարգսյանի եւ Իլհամ Ալիեւի, այլեւ ՌԴ նախագահ Դմիտրի Մեդվեդեւի կողմից։ Իսկ դա նշանակում է, որ հռչակագրի ստորագրումը բացառապես Մոսկվայի ճնշման արդյունք էր, որի միակ նպատակը հակամարտության կարգավորման բանակցային գործընթացի նկատմամբ Ռուսաստանի տիրապետող, թելադրող դիրքն ամրագրելն էր։ Այսպիսով, Ռուսաստանը վերահաստատեց Ղարաբաղյան հակամարտության գործոնի միջոցով Հարավային Կովկասում լիարժեք մասնակցություն ունենալու իր վճռականությունը։ Հիշեցնենք, որ մինչ այս ԵԱՀԿ Մինսկի խմբի անդամ մյուս երկրների նախագահների նախաձեռնությամբ թե՛ Ֆրանսիայում, եւ թե՛ ԱՄՆ-ում կազմակերպվել են նման հանդիպումներ։ Սակայն ո՛չ Փարիզի, եւ ո՛չ էլ Քի Ուեսթի բանակցություններից հետո որեւէ փաստաթուղթ բանակցող կողմերը չէին ստորագրել։